Margrethe Vestager (RV), 2005-11-08:
I Det Radikale Venstre ser vi al mulig grund til at støtte forslaget.
Faktisk kunne man godt blive sådan lidt forvirret, når man har hørt regeringsordførerne omtale forslaget, for de gør det tilsyneladende på grundlag af en opfattelse af virkeligheden, som i hvert fald ikke stemmer overens med vores iagttagelser.
Først må jeg sige, at det er en tilsnigelse, eller i hvert fald en meget positiv forhåbning, hvis man mener, at strukturreformen i sig selv betyder en styrkelse af ordblindeundervisningen eller af undervisning af voksne med læse- og staveproblemer.
Det er der ikke noget argument for.
Det bliver meget interessant, når vi på et tidspunkt får en diskussion af rapporten om specialundervisning for voksne, så vi kan finde ud af, hvad der er op og ned i det, hvad der er målrettet den gruppe af voksne, som vi diskuterer i dag, og hvad der egentlig handler om voksne, som har brug for genoptræning i forbindelse med forskellige sygdomme eller færdselsuheld.
Når vi ser på det socialdemokratiske forslag, synes vi, at det så at sige tilhører den næste generation, en nyudvikling af de ting, som vi har gennemført i løbet af de seneste 10 år, og meget ofte i stor enighed, i Folketinget.
Det er meget fint, at det kommer til behandling netop i dag, hvor rapporten fra udvalget for en national læsehandlingsplan har afgivet deres rapport.
For sådan som jeg i hvert fald har haft lejlighed til at skimme rapporten, er der ikke noget om voksnes læsning i den rapport.
Der er en masse om småbørn, der er en masse om mellemstore børn, der er en masse om større børn, men om de voksne er der ikke ret meget.
Hvis man forestiller sig, at vi får en egentlig national, ikke kun handlingsplan, men også bevægelse for at læse mere, er det helt afgørende, at vi også har de voksne med.
Derfor sætter vi meget stor pris på forslaget og på de initiativer, som det indeholder, f.eks. det meget opsøgende arbejde, som er grundlaget for det.
For uanset hvordan man vender og drejer det, og uanset de positive ord, vi siger om det her i salen, er det stadig væk tabubelagt at indrømme, at man har brug for undervisning af den her type.
Derfor er opsøgende virksomhed helt afgørende.
En anden ting, som vi finder væsentlig og interessant, er, at alle voksenskoler kan få mulighed for at udbyde undervisning, der opfylder de objektive kvalitets- og godkendelseskrav, som man kan fastsætte til det.
For det gør, at vi kan få en bredde i udbuddet, som kan imødekomme den store forskellighed, der er inden for den gruppe af voksne, der har brug for at få en støtte i forbindelse med læsning og i forbindelse med stavning.
Vi støtter naturligvis også, at der bliver flere penge til området, men vi tror nu ikke, at det er det mest afgørende.
Det mest afgørende er, at vi som land, som politikere og også som borgere påtager os at sørge for, at det at læse er en del af vores bevidsthed, og det at lære at læse derfor også er noget, man kan bruge tid på, når man er voksen.
At man skal kunne få udleveret et hjælpemiddel, synes vi
er en god idé.
Vi har svært ved at vurdere, hvor meget det eventuelt vil komme til at koste, men under alle omstændigheder vurderer vi, at det er helt afgørende som et kompenserende hjælpemiddel til at afhjælpe det meget store handicap, det kan være at have et alvorligt læse/staveproblem.
Vi glæder os til udvalgsbehandlingen af forslaget, og her kan vi måske også få en mere realistisk vurdering af de tilbud og de muligheder, som målgruppen har i dag.